title: Sklep upravnega odbora Skupnega podjetja za industrijske panoge, ki temeljijo na rabi biomase z dne 26. marca 2020 o določitvi notranjih pravil glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja Skupnega podjetja BBI

text:
                  13.11.2020

                  SL

                  Uradni list Evropske unije

                  L 379/96

         SKLEP UPRAVNEGA ODBORA SKUPNEGA PODJETJA ZA INDUSTRIJSKE PANOGE, KI TEMELJIJO NA RABI BIOMASE
         z dne 26. marca 2020
         o določitvi notranjih pravil glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja Skupnega podjetja BBI
         UPRAVNI ODBOR SKUPNEGA PODJETJA ZA INDUSTRIJSKE PANOGE, KI TEMELJIJO NA RABI BIOMASE (v nadaljnjem besedilu: Skupno podjetje BBI) JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (1) ter zlasti člena 25 Uredbe,
         ob upoštevanju Uredbe Sveta (EU) št. 560/2014 z dne 6. maja 2014 o ustanovitvi Skupnega podjetja za industrijske panoge, ki temeljijo na rabi biomase (2) in zlasti člena 7(3)(s) Uredbe,
         ob upoštevanju smernic Evropskega nadzornika za varstvo podatkov o členu 25 nove uredbe in notranjih pravilih,
         po posvetovanju z Evropskim nadzornikom za varstvo podatkov v skladu s členom 41(2) Uredbe (EU) 2018/1725,
         ob upoštevanju naslednjega:

                     (1)

                     Skupno podjetje BBI svoje dejavnosti izvaja v skladu z Uredbo (EU) št. 560/2014.

                     (2)

                     V skladu s členom 25(1) Uredbe (EU) 2018/1725 bi morale omejitve pri uporabi členov 14 do 22, 35 in 36 ter člena 4 navedene uredbe, če njegove določbe ustrezajo pravicam in obveznostim iz členov 14 do 22, temeljiti na notranjih pravilih, ki jih sprejme Skupno podjetje BBI, kadar ne temeljijo na pravnih aktih, sprejetih na podlagi Pogodb.

                     (3)

                     Ta notranja pravila, vključno z določbami o oceni potrebnosti in sorazmernosti omejitve, se ne bi smela uporabljati, kadar pravni akt, sprejet na podlagi Pogodb, določa omejitev pravic posameznikov, na katere se nanašajo osebni podatki.

                     (4)

                     Če Skupno podjetje BBI opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe.

                     (5)

                     Skupno podjetje BBI lahko v okviru svojega upravnega delovanja izvaja upravne preiskave, disciplinske postopke, predhodne dejavnosti v zvezi s primeri morebitnih nepravilnosti, ki se prijavijo uradu OLAF, obravnava primere žvižgaštva, (uradne in neuradne) postopke v zvezi z nadlegovanjem ter notranje in zunanje pritožbe, opravlja notranje revizije, izvaja preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725, in interne preiskave v zvezi z (informacijsko-tehnološko) varnostjo.

                     (6)

                     Skupno podjetje BBI obdeluje več vrst osebnih podatkov, vključno z zanesljivimi podatki („objektivni“ podatki, kot so identifikacijski podatki, kontaktni podatki, podatki o poklicni dejavnosti, upravni podatki, podatki, prejeti iz posebnih virov, podatki o elektronski komunikaciji in podatki o prometu) in nezanesljivimi podatki („subjektivni“ podatki, povezani s primerom, kot so utemeljitev, vedenjski podatki, ocene, podatki o učinkovitosti in vodenju ter podatki, povezani s predmetom postopka ali dejavnosti oziroma omenjeni v zvezi z njim) (3).

                     (7)

                     Skupno podjetje BBI, ki ga zastopa izvršni direktor, deluje kot upravljavec podatkov ne glede na nadaljnje prenose vloge upravljavca znotraj Skupnega podjetja BBI, da se upoštevajo operativne pristojnosti za posebne postopke obdelave osebnih podatkov.

                     (8)

                     Osebni podatki so varno shranjeni v elektronskem okolju ali na papirju, kar preprečuje nezakonit dostop ali prenos podatkov osebam, ki nimajo potrebe po seznanitvi z njimi. Osebni podatki, ki se obdelujejo, se hranijo le toliko časa, kolikor je potrebno in primerno za namene, za katere se podatki obdelujejo, za obdobje, določeno v obvestilih o varstvu podatkov, izjavah o varstvu osebnih podatkov ali evidencah centra Skupnega podjetja BBI.

                     (9)

                     Notranja pravila bi se morala uporabljati za vse postopke obdelave, ki jih Skupno podjetje BBI izvaja pri opravljanju upravnih preiskav, disciplinskih postopkov, predhodnih dejavnosti v zvezi s primeri morebitnih nepravilnosti, ki se prijavijo uradu OLAF, postopkov v zvezi z žvižgaštvom, (uradnih in neuradnih) postopkov za primere nadlegovanja, obravnavanju notranjih in zunanjih pritožb, opravljanju notranjih revizij, preiskav s strani pooblaščene osebe za varstvo podatkov v skladu s členom 45(2) Uredbe (EU) 2018/1725 ter preiskav v zvezi z (informacijsko-tehnološko) varnostjo, ki se izvajajo interno ali z zunanjim sodelovanjem (npr. CERT-EU).

                     (10)

                     Uporabljati bi se morala za dejanja obdelave, izvedena pred začetkom zgoraj navedenih postopkov, med njimi in med spremljanjem nadaljnjih ukrepov v zvezi z izidom teh postopkov. Vključevati bi morala tudi pomoč in sodelovanje, ki ju Skupno podjetje BBI zagotavlja nacionalnim organom in mednarodnim organizacijam zunaj svojih upravnih preiskav.

                     (11)

                     Kadar se uporabljajo ta notranja pravila, mora Skupno podjetje BBI predložiti utemeljitve, v katerih pojasni, zakaj so omejitve nujno potrebne in sorazmerne v demokratični družbi ter da spoštujejo bistvo temeljnih pravic in svoboščin.

                     (12)

                     Skupno podjetje BBI mora v tem okviru v kar največjem obsegu spoštovati temeljne pravice posameznikov, na katere se nanašajo osebni podatki, med zgoraj navedenimi postopki, zlasti pravice v zvezi s pravico do zagotavljanja informacij, dostopa in popravka, pravico do izbrisa, omejitve obdelave, pravico do obveščanja posameznika, na katerega se nanašajo osebni podatki, o kršitvi varstva osebnih podatkov ali do zaupnosti sporočil, kot je določeno v Uredbi (EU) 2018/1725.

                     (13)

                     Vendar mora Skupno podjetje BBI morda omejiti informacije posamezniku, na katerega se nanašajo osebni podatki, in druge pravice posameznika, na katerega se nanašajo osebni podatki, da zaščiti zlasti lastne preiskave, preiskave in postopke drugih javnih organov ter pravice drugih oseb, ki so povezane s preiskavami ali drugimi postopki.

                     (14)

                     Skupno podjetje BBI lahko tako informacije omeji, da zaščiti preiskavo ter temeljne pravice in svoboščine drugih posameznikov, na katere se nanašajo osebni podatki.

                     (15)

                     Skupno podjetje BBI bi moralo redno spremljati, ali še veljajo pogoji, ki upravičujejo omejitev, in to omejitev odpraviti, če ti pogoji ne veljajo več.

                     (16)

                     Upravljavec bi moral pooblaščeno osebo za varstvo podatkov obvestiti ob odlogu in med revizijami –

               SPREJEL NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa pravila v zvezi s pogoji, pod katerimi Skupno podjetje BBI lahko na podlagi člena 25 Uredbe (EU) 2018/1725 v okviru svojih postopkov iz odstavka 2 omeji uporabo pravic iz členov 14 do 21, 35 in 36 ter člena 4 navedene uredbe.

               2.   V okviru upravnega delovanja Skupnega podjetja BBI se ta sklep uporablja za postopke obdelave osebnih podatkov, ki jih programska pisarna izvaja za namene opravljanja upravnih preiskav, disciplinskih postopkov, predhodnih dejavnosti v zvezi s primeri morebitnih nepravilnosti, ki se prijavijo uradu OLAF, obravnave primerov žvižgaštva, (uradnih in neuradnih) postopkov v zvezi z nadlegovanjem, obravnave notranjih in zunanjih pritožb, izvajanja notranjih revizij, preiskav, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725, in preiskav v zvezi z (informacijsko-tehnološko) varnostjo, ki se izvajajo interno ali z zunanjim sodelovanjem (npr. CERT-EU).

               3.   Vrste zadevnih podatkov so zanesljivi podatki („objektivni“ podatki, kot so identifikacijski podatki, kontaktni podatki, podatki o poklicni dejavnosti, upravni podatki, podatki, prejeti iz posebnih virov, podatki o elektronski komunikaciji in podatki o prometu) in nezanesljivi podatki („subjektivni“ podatki, povezani s primerom, kot so utemeljitev, vedenjski podatki, ocene, podatki o učinkovitosti in vodenju ter podatki, povezani s predmetom postopka ali dejavnosti oziroma omenjeni v zvezi z njim).

               4.   Če Skupno podjetje BBI opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe.

               5.   Ob upoštevanju pogojev iz tega sklepa se omejitve lahko uporabljajo za naslednje pravice: zagotavljanje informacij posameznikom, na katere se nanašajo osebni podatki, pravica do dostopa, popravka, izbrisa, omejitve obdelave, sporočila posamezniku, na katerega se nanašajo osebni podatki, o kršitvi varnosti osebnih podatkov ali do zaupnosti sporočil.

            Člen 2
            Opredelitev upravljavca
            Upravljavec postopkov obdelave je Skupno podjetje BBI, ki ga zastopa izvršni direktor, ki lahko funkcijo upravljavca prenese. Posamezniki, na katere se nanašajo osebni podatki, so o pooblaščenem upravljavcu obveščeni z obvestili ali evidencami o varstvu podatkov, objavljenimi na spletišču in/ali intranetu Skupnega podjetja BBI.

            Člen 3
            Opredelitev zaščitnih ukrepov

               1.   Skupno podjetje BBI sprejme naslednje zaščitne ukrepe, namenjene preprečevanju zlorab ali nezakonitega dostopa ali prenosa osebnih podatkov (4):

                           (a)

                           dokumenti v papirni obliki se hranijo v zavarovanih omarah in so dostopni samo pooblaščenemu osebju;

                           (b)

                           vsi elektronski podatki se hranijo v varni aplikaciji IT, v skladu z varnostnimi standardi Skupnega podjetja BBI, in v posebnih elektronskih mapah, ki so dostopne samo pooblaščenemu osebju. Ustrezne ravni dostopa se odobrijo posamezno;

                           (c)

                           podatkovna zbirka je zaščitena z geslom v sistemu enotne prijave ter povezana z uporabnikovo identifikacijsko kodo in geslom. Zamenjava uporabnikov je strogo prepovedana. Elektronske evidence se hranijo varno, da se zaščitita zaupnost in zasebnost podatkov v njih;

                           (d)

                           vse osebe, ki imajo dostop do podatkov, zavezuje obveznost zaupnosti.

               2.   Obdobje hrambe osebnih podatkov iz člena 1(3) ni daljše, kot je potrebno in ustrezno za namene, za katere se podatki obdelujejo. V nobenem primeru ne presega obdobja hrambe, določenega v obvestilih o varstvu podatkov, izjavah o varstvu osebnih podatkov ali evidencah iz člena 6.

               3.   Če Skupno podjetje BBI meni, da mora uporabiti omejitev, se pretehta tveganje za pravice in svoboščine posameznika, na katerega se nanašajo osebni podatki, zlasti v primerjavi s tveganjem za pravice in svoboščine drugih posameznikov, na katere se nanašajo osebni podatki, in tveganjem preklica učinka preiskav ali postopkov Skupnega podjetja BBI, na primer z uničenjem dokazov. Tveganja za pravice in svoboščine posameznika, na katerega se nanašajo osebni podatki, so med drugim povezana predvsem s tveganjem za izgubo ugleda ter tveganjem glede pravice do obrambe in pravice do izjave.

            Člen 4
            Omejitve

               1.   Skupno podjetje BBI lahko kakršno koli omejitev uporabi samo za zaščito:

                           (a)

                           državne varnosti, javne varnosti ali obrambe držav članic;

                           (b)

                           preprečevanja, preiskovanja, odkrivanja in pregona kaznivih dejanj ali izvrševanja kazenskih sankcij, vključno z varovanjem pred grožnjami javni varnosti in njihovim preprečevanjem;

                           (c)

                           drugih pomembnih ciljev v splošnem javnem interesu Unije ali države članice, zlasti ciljev skupne zunanje in varnostne politike Unije ali pomembnega gospodarskega ali finančnega interesa Unije ali države članice, vključno z denarnimi, proračunskimi in davčnimi zadevami, javnim zdravjem in socialno varnostjo;

                           (d)

                           notranje varnosti institucij in organov Unije, vključno z varnostjo njihovih elektronskih komunikacijskih omrežij;

                           (e)

                           preprečevanja, preiskovanja, odkrivanja in pregona kršitev etike v zakonsko urejenih poklicih;

                           (f)

                           spremljanja, pregledovanja ali urejanja, povezanega, lahko tudi zgolj občasno, z izvajanjem javne oblasti v primerih iz točk (a) do (c);

                           (g)

                           varstva posameznika, na katerega se nanašajo osebni podatki, ali pravic in svoboščin drugih;

                           (h)

                           uveljavljanja civilnopravnih zahtevkov.

               2.   Kot poseben primer namenov, opisanih v odstavku 1, lahko Skupno podjetje BBI omejitve uporablja v naslednjih okoliščinah:

                           (a)

                           v zvezi z osebnimi podatki, ki se izmenjujejo s službami Komisije ali drugimi institucijami, organi, uradi in agencijami Unije;

                                       —

                                       kadar ta služba Komisije ali druga institucija, organ, urad in agencija Unije lahko omeji uveljavljanje navedenih pravic na podlagi drugih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali ustanovitvenimi akti drugih institucij, organov, uradov in agencij Unije;

                                       —

                                       kadar bi bil namen takšne omejitve s strani zadevne službe Komisije, institucije, organa ali agencije Unije ogrožen, če Skupno podjetje BBI ne bi uporabilo enakovredne omejitve v zvezi z istimi osebnimi podatki;

                           (b)

                           v zvezi z osebnimi podatki, ki se izmenjujejo s pristojnimi organi držav članic;

                                       —

                                       kadar ti pristojni organi držav članic lahko omejijo uveljavljanje navedenih pravic na podlagi aktov iz člena 23 Uredbe (EU) 2016/679 Evropskega parlamenta in Sveta (5) ali v skladu z nacionalnimi ukrepi za prenos člena 13(3), člena 15(3) ali člena 16(3) Direktive (EU) 2016/680 Evropskega parlamenta in Sveta (6);

                                       —

                                       kadar bi bil namen takšne omejitve s strani navedenega pristojnega organa ogrožen, če Skupno podjetje BBI ne bi uporabilo enakovredne omejitve v zvezi z istimi osebnimi podatki;

                           (c)

                           v zvezi z osebnimi podatki, ki se izmenjujejo s tretjimi državami ali mednarodnimi organizacijami, če obstajajo jasni dokazi, da bi uveljavljanje teh pravic in obveznosti lahko ogrozilo sodelovanje Skupnega podjetja BBI s tretjimi državami ali mednarodnimi organizacijami pri izvajanju njegovih nalog.

                     Pred uporabo omejitev v okoliščinah iz točk (a) in (b) prvega pododstavka se Skupno podjetje BBI posvetuje z ustreznimi službami Komisije, institucijami, organi, agencijami ali uradi Unije ali pristojnimi organi držav članic, razen če Skupno podjetje BBI jasno ugotovi, da je uporaba omejitve določena z enim od aktov iz navedenih točk.

            Člen 5
            Omejitve pravic posameznikov, na katere se nanašajo osebni podatki

               1.   V ustrezno utemeljenih primerih in pod pogoji, določenimi v tem sklepu, lahko upravljavec v okviru postopkov obdelave iz odstavka 2 omeji naslednje pravice, kadar je to potrebno in sorazmerno:

                           (a)

                           pravico do obveščenosti;

                           (b)

                           pravico do dostopa;

                           (c)

                           pravico do popravka, izbrisa in omejitve obdelave;

                           (d)

                           pravico do sporočila posamezniku, na katerega se nanašajo osebni podatki, o kršitvi varnosti osebnih podatkov;

                           (e)

                           pravico do zaupnosti elektronskih komunikacij.

               2.   V skladu s členom 25(2)(a) Uredbe (EU) 2018/1725 lahko upravljavec v ustrezno utemeljenih primerih in pod pogoji, določenimi v tem sklepu, omejitve uporabi v okviru naslednjih postopkov obdelave:

                           (a)

                           izvedba upravnih preiskav in disciplinskih postopkov;

                           (b)

                           predhodne dejavnosti v zvezi s primeri morebitnih nepravilnosti, ki se prijavijo uradu OLAF;

                           (c)

                           postopki v zvezi z žvižgaštvom;

                           (d)

                           (formalni in neformalni) postopki za primere nadlegovanja (7);

                           (e)

                           obravnava notranjih in zunanjih pritožb;

                           (f)

                           notranje revizije;

                           (g)

                           preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725;

                           (h)

                           preiskave v zvezi z (informacijsko-tehnološko) varnostjo, ki se izvajajo interno ali z zunanjim sodelovanjem (npr. CERT-EU);

                           (i)

                           v okviru upravljanja nepovratnih sredstev ali postopka javnega naročanja, po izteku roka za predložitev predlogov ali ponudb (8).

                     Omejitev se uporablja, dokler veljajo razlogi, ki jo upravičujejo.

               3.   Kadar Skupno podjetje BBI v celoti ali delno omeji uporabo pravic iz odstavka 1, sprejme ukrepe iz členov 6 in 7 tega sklepa.

               4.   Če posamezniki, na katere se nanašajo osebni podatki, zahtevajo dostop do svojih osebnih podatkov, ki se obdelujejo v okviru enega ali več določenih primerov ali posebnega postopka obdelave, Skupno podjetje BBI v skladu s členom 17 Uredbe (EU) 2018/1725 svojo oceno zahteve omeji le na te osebne podatke.

            Člen 6
            Potrebnost in sorazmernost omejitev

               1.   Vse omejitve, opisane v členu 5, morajo biti potrebne in sorazmerne ob upoštevanju tveganj za pravice in svoboščine posameznikov, na katere se nanašajo osebni podatki, ter spoštovati bistvo temeljnih pravic in svoboščin v demokratični družbi.

               2.   Če se namerava uporabiti omejitev, se na podlagi teh pravil opravi preskus potrebnosti in sorazmernosti. Ta preskus se opravi tudi pri rednem pregledu po oceni, ali dejanski in pravni razlogi za omejitev še veljajo. Dokumentira se z obvestilom o notranji oceni za namene odgovornosti za vsak primer posebej.

               3.   Omejitve so začasne in se odpravijo takoj, ko okoliščine, ki jih upravičujejo, ne veljajo več. Zlasti kadar se šteje, da uveljavljanje omejene pravice ne bi več izničilo učinka naložene omejitve ali škodljivo vplivalo na pravice ali svoboščine drugih posameznikov, na katere se nanašajo osebni podatki.
               Skupno podjetje BBI pregleda uporabo omejitve vsakih šest mesecev od njenega sprejetja in ob zaključku zadevne poizvedbe, postopka ali preiskave. Nato upravljavec vsakih šest mesecev oceni potrebo po ohranitvi kakršne koli omejitve.

               4.   Kadar Skupno podjetje BBI v celoti ali delno uporabi omejitve iz člena 5 tega sklepa, evidentira razloge za omejitev in pravno podlago v skladu z odstavkom 1, vključno z oceno potrebnosti in sorazmernosti omejitve.
               Evidenca in po potrebi dokumenti, ki vsebujejo temeljna dejstva in pravne elemente, se registrirajo. Na zahtevo so na voljo Evropskemu nadzorniku za varstvo podatkov.

            Člen 7
            Obveznost obveščanja

               1.   Skupno podjetje BBI v obvestila o varstvu podatkov, izjave o varstvu podatkov ali evidence v smislu člena 31 Uredbe (EU) 2018/1725, ki so objavljeni na njegovem spletišču in/ali na intranetu ter s katerimi posameznike, na katere se nanašajo osebni podatki, obvesti o njihovih pravicah v okviru določenega postopka, vključi informacije v zvezi z morebitno omejitvijo teh pravic. V teh informacijah so navedene pravice, ki se lahko omejijo, razlogi za omejitev in morebitno trajanje omejitve.
               Brez poseganja v določbe člena 6(4), kadar je to sorazmerno, Skupno podjetje BBI poleg tega brez nepotrebnega odlašanja in v pisni obliki posamično obvesti vse posameznike, na katere se nanašajo osebni podatki in se v specifičnem postopku obdelave obravnavajo kot zadevne osebe, o njihovih pravicah v zvezi s sedanjimi ali prihodnjimi omejitvami.

               2.   Kadar Skupno podjetje BBI v celoti ali delno omeji pravice iz člena 5, zadevnega posameznika, na katerega se nanašajo osebni podatki, obvesti o uporabljeni omejitvi in glavnih razlogih zanjo ter o možnosti vložitve pritožbe pri Evropskem nadzorniku za varstvo podatkov ali uveljavljanja pravnega sredstva pred Sodiščem Evropske unije.
               V skladu s členom 25(8) Uredbe (EU) 2018/1725 se zagotavljanje informacij iz odstavka 2 lahko odloži, opusti ali zavrne, če bi izničilo učinek omejitve.

            Člen 8
            Pregled, ki ga izvede pooblaščena oseba za varstvo podatkov

               1.   Skupno podjetje BBI svojo pooblaščeno osebo za varstvo podatkov brez nepotrebnega odlašanja obvesti, kadar upravljavec omeji uporabo pravic posameznikov, na katere se nanašajo osebni podatki, ali podaljša omejitev v skladu s tem sklepom. Upravljavec pooblaščeni osebi za varstvo podatkov zagotovi dostop do evidence, ki vsebuje oceno potrebnosti in sorazmernosti omejitve, ter v evidenci dokumentira datum obvestitve pooblaščene osebe za varstvo podatkov.

               2.   Pooblaščena oseba za varstvo podatkov lahko od upravljavca pisno zahteva pregled uporabe omejitev. Upravljavec pooblaščeno osebo za varstvo podatkov pisno obvesti o rezultatu zahtevanega pregleda.

               3.   Pooblaščena oseba za varstvo podatkov je vključena med celotnim postopkom. Upravljavec pooblaščeno osebo za varstvo podatkov obvesti, ko se omejitev odpravi.

            Člen 9
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Bruslju, 26. marca 2020

                  Za upravni odbor Skupnega podjetja BBI

               Mat QUAEDVLIEG

                  Predsednik

            (1)  UL L 295, 21.11.2018, str. 39.

            (2)  UL L 169, 7.6.2014, str. 130.

            (3)  V primerih skupnega upravljanja se podatki obdelujejo v skladu z načini in nameni obdelave, določenimi v zadevnem sporazumu med skupnimi upravljavci, kot je določeno v členu 28 Uredbe (EU) 2018/1725.

            (4)  Ta seznam ni izčrpen.

            (5)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

            (6)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).

            (7)  Ta postopek obdelave se ne uporablja za člen 5(1)(d).

            (8)  Ta postopek obdelave se uporablja samo za člen 5(1)(c).


Odločba Komisije z dne 13/03/2020 o razglasitvi združljivosti koncentracije s skupnim trgom (Zadeva št. COMP/M.9434 - UTC / RAYTHEON) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 04/11/2020 o razglasitvi združljivosti koncentracije s skupnim trgom (Zadeva št. COMP/M.9861 - UNILABS / MEDBASE / JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 09/11/2020 o razglasitvi združljivosti koncentracije s skupnim trgom (Zadeva št. COMP/M.9975 - WARBURG PINCUS / VISTA EQUITY PARTNERS MANAGEMENT / INFOBLOX) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 20/12/2019 o razglasitvi združljivosti koncentracije s skupnim trgom (Zadeva št. COMP/M.9584 - HUTCHINSON / PFW AEROSPACE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 03/11/2020 o razglasitvi združljivosti koncentracije s skupnim trgom (Zadeva št. COMP/M.10002 - HOYER / RHENUS / JV) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 28/10/2020 o razglasitvi združljivosti koncentracije s skupnim trgom (Zadeva št. COMP/M.9929 - EDP / VIESGO) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 12/11/2020 o razglasitvi združljivosti koncentracije s skupnim trgom (Zadeva št. COMP/M.9999 - BLACKROCK / KONINKLIJKE VOPAK / US GULF COAST TERMINALS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2020/1704 z dne 23. oktobra 2020 o podpisu, v imenu Unije, in začasni uporabi Sporazuma v obliki izmenjave pisem med Evropsko unijo in Islamsko republiko Mavretanijo o podaljšanju Protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2020

text:
                  16.11.2020

                  SL

                  Uradni list Evropske unije

                  L 383/1

         SKLEP SVETA (EU) 2020/1704
         z dne 23. oktobra 2020
         o podpisu, v imenu Unije, in začasni uporabi Sporazuma v obliki izmenjave pisem med Evropsko unijo in Islamsko republiko Mavretanijo o podaljšanju Protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2020
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum med Evropsko skupnostjo in Islamsko republiko Mavretanijo o partnerstvu v ribiškem sektorju (1) (v nadaljnjem besedilu: Sporazum), odobren z Uredbo Sveta (ES) št. 1801/2006 (2), je začel veljati 8. avgusta 2008.

                     (2)

                     Protokol k Sporazumu o določitvi ribolovnih možnosti in finančnega prispevka iz Sporazuma, ki je začel veljati na isti datum za obdobje dveh let, je bil večkrat nadomeščen.

                     (3)

                     Svet je 8. julija 2019 pooblastil Komisijo za začetek pogajanj z Islamsko republiko Mavretanijo (v nadaljnjem besedilu: Mavretanija) za sklenitev novega sporazuma o partnerstvu o trajnostnem ribištvu in protokola o izvajanju navedenega sporazuma.

                     (4)

                     Da bi se izognili dolgotrajni prekinitvi ribolovnih dejavnosti, je Svet Komisijo prav tako pooblastil, da se pogaja o podaljšanju veljavnega protokola k Sporazumu (3), ki bi moral prenehati veljati 15. novembra 2019 (v nadaljnjem besedilu: Protokol), za največ eno leto. Svet je 8. novembra 2019 sprejel Sklep (EU) 2019/1918 (4) o navedenem podaljšanju.

                     (5)

                     Med septembrom 2019 in februarjem 2020 so z Mavretanijo potekali štirje krogi pogajanj za sklenitev novega sporazuma in novega protokola. Ta pogajanja niso bila uspešna.

                     (6)

                     Zaradi trenutnih zdravstvenih razmer zaradi pandemije COVID-19 je postalo jasno, da kljub prvemu podaljšanju Protokola pogajanja za sklenitev novega sporazuma in novega protokola ne bodo zaključena pravočasno ter se tako ne bo dalo izogniti prekinitvi ribolovnih dejavnosti. Zato je Svet 26. junija 2020 Komisijo pooblastil, da se pogaja o ponovnem podaljšanju Protokola za največ eno leto.

                     (7)

                     V pričakovanju zaključka pogajanj za sklenitev novega sporazuma in novega protokola se je Komisija v imenu Unije pogajala o sporazumu v obliki izmenjave pisem o drugem največ enoletnem podaljšanju Protokola o določitvi ribolovnih možnosti in finančnega prispevka iz Sporazuma (v nadaljnjem besedilu: Sporazumu v obliki izmenjave pisem). Po zaključku teh pogajanj je bil Sporazum v obliki izmenjave pisem parafiran 7. julija 2020.

                     (8)

                     Cilj Sporazuma v obliki izmenjave pisem je Uniji in Mavretaniji omogočiti nadaljnje sodelovanje pri spodbujanju trajnostne ribiške politike in odgovornega izkoriščanja ribolovnih virov v mavretanskih vodah ter plovilom Unije omogočiti izvajanje ribolovnih dejavnosti v teh vodah.

                     (9)

                     Da se zagotovi nadaljevanje ribolovnih dejavnosti plovil Unije v mavretanskih vodah, bi bilo treba Sporazum v obliki izmenjave pisem začasno uporabljati od 16. novembra 2020 naprej ali katerega koli poznejšega datuma po podpisu v skladu točko 6 Sporazuma v obliki izmenjave pisem.

                     (10)

                     Sporazum v obliki izmenjave pisem bi bilo treba podpisati in ga do zaključka postopkov, potrebnih za začetek njegove veljavnosti, uporabljati začasno –

               SPREJEL NASLEDNJI SKLEP:

            Člen 1
            Podpis, v imenu Unije, Sporazuma v obliki izmenjave pisem med Evropsko unijo in Islamsko republiko Mavretanijo o podaljšanju Protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2020, se odobri s pridržkom sklenitve navedenega sporazuma (5).

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v obliki izmenjave pisem v imenu Unije.

            Člen 3
            Sporazum v obliki izmenjave pisem se uporablja začasno od 16. novembra 2020 ali katerega koli drugega poznejšega datuma po podpisu (6) do zaključka postopkov, potrebnih za začetek njegove veljavnosti.

            Člen 4
            Ta sklep začne veljati na dan sprejetja.

            V Luxembourgu, 23. oktobra 2020

                  Za Svet

                  Predsednica

               S. SCHULZE

            (1)  UL L 343, 8.12.2006, str. 4.

            (2)  Uredba Sveta (ES) št. 1801/2006 z dne 30. novembra 2006 o sklenitvi Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju (UL L 343, 8.12.2006, str. 1.)

            (3)  Protokol o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju za obdobje štirih let (UL L 315, 1.12.2015, str. 3).

            (4)  Sklep Sveta (EU) 2019/1918 z dne 8. novembra 2019 o podpisu v imenu Evropske unije in začasni uporabi Sporazuma v obliki izmenjave pisem med Evropsko unijo in Islamsko republiko Mavretanijo o podaljšanju protokola o določitvi ribolovnih možnosti in finančnega prispevka iz Sporazuma med Evropsko skupnostjo in Islamsko republiko Mavretanijo o partnerstvu v ribiškem sektorju, ki preneha veljati 15. novembra 2019 (UL L 297 I, 18.11.2019, str. 1).

            (5)  Besedilo Sporazuma v obliki izmenjave pisem je priloženo temu sklepu.

            (6)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma v obliki izmenjave pisem.


title: Sklep Sveta (EU) 2020/1705 z dne 23. oktobra 2020 o podpisu, v imenu Evropske unije, Protokola k Sporazumu o mednarodnih občasnih avtobusnih prevozih potnikov (Sporazum Interbus) glede mednarodnih linijskih in posebnih linijskih avtobusnih prevozov potnikov

text:
                  17.11.2020

                  SL

                  Uradni list Evropske unije

                  L 385/1

         SKLEP SVETA (EU) 2020/1705
         z dne 23. oktobra 2020
         o podpisu, v imenu Evropske unije, Protokola k Sporazumu o mednarodnih občasnih avtobusnih prevozih potnikov (Sporazum Interbus) glede mednarodnih linijskih in posebnih linijskih avtobusnih prevozov potnikov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 91 v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     S Sklepom Sveta 2002/917/ES (1) je bil Sporazum o mednarodnih občasnih avtobusnih prevozih potnikov (Sporazum Interbus) (2) v imenu Unije sklenjen 3. oktobra 2002, veljati pa je začel 1. januarja 2003 (3).

                     (2)

                     Svet je 16. julija 2018 sprejel Sklep (EU) 2018/1195 (4) o podpisu Protokola k Sporazumu glede mednarodnih linijskih in posebnih linijskih prevozih (v nadaljnjem besedilu: Protokol).

                     (3)

                     Protokol je bil na voljo za podpis od 16. julija 2018 do 16. aprila 2019 in Unija ga je podpisala 11. aprila 2019. Nobena druga pogodbenica Sporazuma Interbus (v nadaljnjem besedilu: pogodbenice) ni podpisala Protokola pred iztekom roka za podpis. Zato Protokol ni začel veljati.

                     (4)

                     Svet je 18. februarja 2020 pooblastil Komisijo, da začne pogajanja za spremembo Protokola, da se izvedejo nekatere tehnične spremembe glede njegovega podpisa in začetka veljavnosti ter da se upošteva sprememba imena ene od pogodbenic.

                     (5)

                     Pogajanja o spremembi Protokola so se uspešno zaključila. Za podpis Protokola je bil določen nov rok, tj. dve leti. Poleg tega je bil Protokol spremenjen tako, da sta za začetek njegove veljavnosti potrebna odobritev ali ratifikacija s strani manjšega števila pogodbenic in čakalna doba po navedeni odobritvi ali ratifikaciji, krajša od tiste iz Sporazuma Interbus. V Protokolu se je tudi upoštevala sprememba imena nekdanje jugoslovanske republike Makedonije v Republiko Severno Makedonijo.

                     (6)

                     Zaradi jasnosti ter da bi se omogočila hiter podpis in začetek veljavnosti protokola, je primerno, da se pripravi nov, ustrezno spremenjen Protokol o mednarodnih linijskih in posebnih linijskih avtobusnih prevozih potnikov (v nadaljnjem besedilu: novi Protokol), ki bo upošteval dogovorjene spremembe in bo nadomestil Protokol, ki je bil na voljo za podpis do 16. aprila 2019.

                     (7)

                     Novi Protokol bi moral olajšati zagotavljanje mednarodnih linijskih in posebnih linijskih avtobusnih prevozov potnikov med pogodbenicami in s tem izboljšati potniške prometne povezave med njimi.

                     (8)

                     Zaradi olajšanja olajšanja uporabe novega Protokola in zlasti delovanja Skupnega odbora, ustanovljenega s členom 18 novega Protokola, novi Protokol večinoma ohranja podobna pravila, kot so določena v Sporazumu Interbus.

                     (9)

                     Novi Protokol za to, da se njegove koristi ne bi zamaknile preveč v prihodnost, določa, da začne veljati za tiste pogodbenice, ki so ga podpisale in odobrile ali ratificirale, ko ga podpišejo in odobrijo ali ratificirajo tri pogodbenice, vključno z Unijo.

                     (10)

                     Zato bi bilo treba v imenu Unije podpisati novi Protokol, s pridržkom njegove poznejše sklenitve –

               SPREJEL NASLEDNJI SKLEP:

            Člen 1
            Podpis, v imenu Unije, Protokola k Sporazumu o mednarodnih občasnih avtobusnih prevozih potnikov (Sporazum Interbus) glede mednarodnih linijskih in posebnih linijskih avtobusnih prevozov potnikov, ki nadomešča Protokol k Sporazumu Interbus, ki je bil na voljo za podpis med 16. julijem 2018 in 16. aprilom 2019, se odobri s pridržkom sklenitve navedenega protokola (5).

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.

            Člen 3
            Ta sklep začne veljati na dan sprejetja.

            V Luxembourgu, 23. oktobra 2020

                  Za Svet

                  Predsednica

               S. SCHULZE

            (1)  Sklep Sveta 2002/917/ES z dne 3. oktobra 2002 o sklenitvi Sporazuma Interbus o mednarodnih občasnih avtobusnih prevozih potnikov (UL L 321, 26.11.2002, str. 11).

            (2)  UL L 321, 26.11.2002, str. 13.

            (3)  UL L 321, 26.11.2002, str. 44.

            (4)  Sklep Sveta (EU) 2018/1195 z dne 16. julija 2018 o podpisu, v imenu Evropske unije, Protokola k Sporazumu o mednarodnih občasnih avtobusnih prevozih potnikov (Sporazum Interbus) glede mednarodnih linijskih in posebnih linijskih avtobusnih prevozov potnikov (UL L 214, 23.8.2018, str. 3).

            (5)  Besedilo Protokola bo objavljeno skupaj s sklepom o njegovi sklenitvi.


title: Sklep Sveta (EU) 2020/1707 z dne 13. novembra 2020 o stališču, ki se v imenu Evropske unije zastopa v Svetovni carinski organizaciji v zvezi s sprejetjem pojasnjevalnih opomb, mnenj o uvrstitvi ali drugih nasvetov o razlagi harmoniziranega sistema ter priporočil za zagotovitev enotnosti pri razlagi harmoniziranega sistema v skladu s Konvencijo o harmoniziranem sistemu

text:
                  17.11.2020

                  SL

                  Uradni list Evropske unije

                  L 385/11

         SKLEP SVETA (EU) 2020/1707
         z dne 13. novembra 2020
         o stališču, ki se v imenu Evropske unije zastopa v Svetovni carinski organizaciji v zvezi s sprejetjem pojasnjevalnih opomb, mnenj o uvrstitvi ali drugih nasvetov o razlagi harmoniziranega sistema ter priporočil za zagotovitev enotnosti pri razlagi harmoniziranega sistema v skladu s Konvencijo o harmoniziranem sistemu
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 31, člena 43(2) in prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     S Sklepom Sveta 87/369/EGS (1) je Unija odobrila Mednarodno konvencijo o harmoniziranem sistemu poimenovanj in šifrskih oznak blaga (2) in Protokol o spremembah Konvencije (3) (v nadaljnjem besedilu: Konvencija o HS), s katero je bil med drugim ustanovljen Odbor za harmonizirani sistem (v nadaljnjem besedilu: Odbor za HS).

                     (2)

                     Na podlagi točk (b) in (c) člena 7(1) Konvencije o HS je Odbor za HS odgovoren za pripravo pojasnjevalnih opomb, mnenj o uvrstitvi ali drugih nasvetov o razlagi harmoniziranega sistema in pripravo priporočil za zagotovitev enotnosti pri razlagi in uporabi harmoniziranega sistema.

                     (3)

                     Na podlagi člena 8(2) Konvencije o HS se pojasnjevalne opombe, mnenja o uvrstitvi in drugi nasveti o razlagi harmoniziranega sistema ter priporočila za zagotovitev enotne razlage in uporabe harmoniziranega sistema, ki jih Odbor za HS pripravi na sejah (v nadaljnjem besedilu: sklepi Odbora za HS), štejejo za potrjene v Svetu Svetovne trgovinske organizacije (WCO), če najpozneje do konca drugega meseca, ki sledi mesecu, v katerem je bila končana seja, na kateri so bili sprejeti, nobena pogodbenica Konvencije o HS ne obvesti generalnega sekretarja WCO o svoji zahtevi, da zadevo obravnava Svet WCO.

                     (4)

                     Člen 8(3) Konvencije o HS določa, da kadar se taka vprašanja posredujejo Svetu WCO po določbah člena 8(2) Konvencije o HS, Svet WCO potrdi take pojasnjevalne opombe, mnenja o uvrstitvi in druge nasvete ali priporočila, razen če katera koli članica Sveta WCO, ki je pogodbenica Konvencije o HS, zahteva, da se v celoti ali deloma vrnejo Odboru za HS v ponovno preučitev.

                     (5)

                     Primerno je določiti stališče, ki se v imenu Unije zastopa v WCO v zvezi s sprejetjem pojasnjevalnih opomb, mnenj o uvrstitvi ali drugih nasvetov o razlagi harmoniziranega sistema in priporočil za zagotovitev enotnosti pri razlagi Konvencije o HS, saj bodo zadevni sklepi, ki jih pripravi Odbor za HS, lahko odločilno vplivali na vsebino prava Unije, in sicer na Uredbo Sveta (EGS) št. 2658/87 (4).

                     (6)

                     V interesu Unije je, da se stališča, ki jih Unija izrazi v Odboru za HS, določijo v skladu z načeli, merili in usmeritvami, ki urejajo tarifno uvrstitev blaga. Prav tako je v interesu Unije, da se ta stališča določijo hitro, da lahko Unija izvaja svoje pravice v Odboru za HS.

                     (7)

                     Da bi ohranili pravice Unije, bi morala imeti Komisija tudi možnost, da v imenu Unije zahteva, da se zadeva na podlagi člena 8(3) Konvencije o HS predloži Svetu WCO in Odboru za HS v ponovno preučitev, da se prepreči sprejetje sklepa v zvezi z zadevo, o kateri Svet ne more sprejeti stališča pred iztekom roka iz člena 8(2) Konvencije o HS ali pa je sprejel stališče, ki se po vsebini razlikuje od sklepa, ki ga je sprejel Odbor za HS.

                     (8)

                     Zaradi spreminjajoče se in zelo tehnične narave uvrstitve blaga v skladu s Konvencijo o HS, velikega števila vprašanj, obravnavanih na dveh sejah Odbora za HS, ki potekata vsako leto, in ker je na voljo malo časa za preučitev dokumentov, ki jih sekretariat WCO in pogodbenice izdajo za pripravo na seje Odbora za HS, ter ker mora zato stališče Unije upoštevati novosti, vključno z novimi tehničnimi in drugimi zadevnimi informacijami, predstavljenimi pred sejami Odbora za HS ali na njih, je treba v skladu z načelom lojalnega sodelovanja med institucijami Unije, vsebovanim v členu 13(2) Pogodbe o Evropski uniji, določiti potrebne ukrepe za podrobno določitev stališča Unije.

                     (9)

                     Glede na ponavljajočo se pozno razpoložljivost delovnih dokumentov pred sejami Odbora za HS in za ohranitev pravic in interesov Unije v okviru WCO bi morala Komisija pozvati sekretariat WCO, naj zagotovi razpoložljivost delovnih dokumentov v skladu s poslovnikom Odbora za HS, tako da se taki dokumenti pošljejo vsaj 30 dni pred začetkom zadevne seje.

                     (10)

                     Da bi zagotovili, da lahko Svet redno ocenjuje in po potrebi revidira ukrepe iz tega sklepa, ter v duhu lojalnega sodelovanja med institucijami Unije iz člena 13(2) Pogodbe o Evropski uniji, bi bilo treba veljavnost tega sklepa časovno omejiti –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v zvezi z odobritvijo pojasnjevalnih opomb, mnenj o uvrstitvi ali drugih nasvetov o razlagi harmoniziranega sistema in priporočil za zagotovitev enotnosti pri razlagi harmoniziranega sistema v skladu s Konvencijo o HS in v zvezi s pripravo takih aktov v Svetovni carinski organizaciji je v skladu s stališčem, ki se v imenu Evropske unije zastopa v Svetovni carinski organizaciji v zvezi s sprejetjem pojasnjevalnih opomb, mnenj o uvrstitvi ali drugih nasvetov o razlagi harmoniziranega sistema ter priporočil za zagotovitev enotnosti pri razlagi harmoniziranega sistema v skladu s Konvencijo o HS (5).

            Člen 2
            Podrobna določitev stališča Unije, ki se zastopa v skladu s členom 1, se izvede v skladu s podrobno določitvijo stališča, ki se v imenu Evropske unije zastopa v Svetovni carinski organizaciji v zvezi s sprejetjem pojasnjevalnih opomb, mnenj o uvrstitvi ali drugih nasvetov o razlagi harmoniziranega sistema ter priporočil za zagotovitev enotnosti pri razlagi harmoniziranega sistema v skladu s Konvencijo o HS (6).

            Člen 3
            Ta sklep začne veljati na dan sprejetja.
            Veljati preneha 31. decembra 2023.

            V Bruslju, 13. novembra 2020

                  Za Svet

                  Predsednik

               M. ROTH

            (1)  Sklep Sveta 87/369/EGS z dne 7. aprila 1987 o sprejetju Mednarodne konvencije o harmoniziranem sistemu poimenovanj in šifrskih oznak blaga in Protokola o spremembah Konvencije (UL L 198, 20.7.1987, str. 1).

            (2)  UL L 198, 20.7.1987, str. 3.

            (3)  UL L 198, 20.7.1987, str. 11.

            (4)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).

            (5)  Glejte dok. ST 11651/20, oddelek I na http://register.consilium.europa.eu.

            (6)  Glejte dok. ST 11651/20, oddelek II na http://register.consilium.europa.eu.


title: Sklep Sveta (EU) 2020/1708 z dne 13. novembra 2020 o finančnih prispevkih držav članic za financiranje Evropskega razvojnega sklada, vključno z zgornjo mejo za leto 2022, letnim zneskom za leto 2021, prvim obrokom za leto 2021 ter okvirno in nezavezujočo napovedjo pričakovanih letnih zneskov prispevkov za leti 2023 in 2024

text:
                  17.11.2020

                  SL

                  Uradni list Evropske unije

                  L 385/13

         SKLEP SVETA (EU) 2020/1708
         z dne 13. novembra 2020
         o finančnih prispevkih držav članic za financiranje Evropskega razvojnega sklada, vključno z zgornjo mejo za leto 2022, letnim zneskom za leto 2021, prvim obrokom za leto 2021 ter okvirno in nezavezujočo napovedjo pričakovanih letnih zneskov prispevkov za leti 2023 in 2024
         SVET EVROPSKE UNIJE JE –
         ob upoštevanju Pogodbe o Evropski uniji in Pogodbe o delovanju Evropske unije,
         ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (1), in zlasti člena 7 Sporazuma,
         ob upoštevanju Uredbe Sveta (EU) 2018/1877 z dne 26. novembra 2018 o finančni uredbi, ki se uporablja za 11. Evropski razvojni sklad (2), in razveljavitvi Uredbe (EU) 2015/323 ter zlasti člena 19(2) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     V skladu s postopkom iz členov 19 do 22 Uredbe Sveta (EU) 2018/1877 (v nadaljnjem besedilu: finančna uredba za 11. ERS) Komisija do 15. oktobra 2020 predloži predlog, ki določa: (a) zgornjo mejo letnega zneska prispevka za leto 2022; (b) letni znesek prispevka za leto 2021; (c) znesek prvega obroka prispevka za leto 2021 in (d) okvirno nezavezujočo napoved pričakovanih letnih zneskov prispevkov za leti 2023 in 2024.

                     (2)

                     V skladu s členom 46 finančne uredbe za 11. ERS je Evropska investicijska banka (EIB) Komisiji sporočila posodobljene ocene obveznosti in plačil za instrumente, ki jih upravlja.

                     (3)

                     Člen 20(1) finančne uredbe za 11. ERS določa, da se pri zahtevkih za prispevke najprej porabijo zneski, določeni v prejšnjih evropskih razvojnih skladih (ERS). Zato bi bilo treba pozvati k vplačilu sredstev v sklopu 10. ERS za EIB ter 11. ERS za Komisijo.

                     (4)

                     Člen 55 finančne uredbe za 11. ERS določa, da se prispevki držav članic iz točke (a) člena 1(2) Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije, zmanjšajo za zneske iz projektov v okviru 10. ERS ali iz drugih prejšnjih ERS, za katere v skladu s členom 1(3) navedenega sporazuma niso bile prevzete obveznosti ali ki so se sprostili v skladu s členom 1(4) navedenega sporazuma, razen če Svet soglasno odloči drugače.

                     (5)

                     Člena 152 in 153 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (3) določata, da Združeno kraljestvo ostane članica ERS do zaključka 11. ERS in vseh prejšnjih nezaključenih ERS. Vendar pa se delež Združenega kraljestva od sproščenih sredstev iz projektov v okviru 10. ERS ali prejšnjih ERS ne uporabi ponovno.

                     (6)

                     Svet je 24. oktobra 2019 s Sklepom (EU) 2019/1800 (4) na podlagi predloga Komisije določil zgornjo mejo letnega zneska prispevkov držav članic v ERS za leto 2021, in sicer v višini 3 700 000 000 EUR za Komisijo ter v višini 300 000 000 EUR za EIB –

               SPREJEL NASLEDNJI SKLEP:

            Člen 1
            Zgornja meja letnega zneska prispevkov držav članic v ERS za leto 2022 se določi v višini 2 800 000 000 EUR. Razdeli se na 2 500 000 000 EUR za Komisijo in 300 000 000 EUR za EIB.

            Člen 2
            Letni znesek prispevkov držav članic v ERS za leto 2021 se določi v višini 4 000 000 000 EUR. Razdeli se na 3 700 000 000 EUR za Komisijo in 300 000 000 EUR za EIB.

            Člen 3
            Posamezni prispevki v ERS, ki jih države članice plačajo Komisiji in EIB v okviru prvega obroka za leto 2021, so določeni v razpredelnici v Prilogi k temu sklepu.

            Člen 4
            Sredstva v višini 223 000 000 EUR iz projektov v okviru 8. ERS in 9. ERS, za katera niso bile prevzete obveznosti ali ki so se sprostila, se povrnejo z zmanjšanjem plačila prvega obroka za leto 2021, kot je naveden v členu 3.

            Člen 5
            Okvirna, nezavezujoča napoved pričakovanih letnih zneskov prispevkov za leto 2023 se določi v višini 1 800 000 000 EUR za Komisijo in v višini 300 000 000 EUR za EIB, za leto 2024 pa v višini 1 500 000 000 EUR za Komisijo in 200 000 000 EUR za EIB.

            Člen 6
            Ta sklep začne veljati na dan sprejetja.

            V Bruslju, 13. novembra 2020

                  Za Svet

                  Predsednik

               M. ROTH

            (1)  UL L 210, 6.8.2013, str. 1.

            (2)  UL L 307, 3.12.2018, str. 1.

            (3)  UL L 29, 31.1.2020, str. 7.

            (4)  Uredba Sveta (EU) 2019/1800 z dne 24. oktobra 2019 o finančnih prispevkih držav članic za financiranje Evropskega razvojnega sklada, vključno z zgornjo mejo za leto 2021, letnim zneskom za leto 2020, prvim obrokom za leto 2020 ter okvirno in nezavezujočo napovedjo pričakovanih letnih zneskov prispevkov za leti 2022 in 2023 (UL L 274, 28.10.2019, str. 9).

            PRILOGA

                        DRŽAVE ČLANICE IN ZDRUŽENO KRALJESTVO

                        Ključ za 8./9. ERS v %

                        Ključ za 10. ERS v %

                        Ključ za 11. ERS v %

                        1. obrok za leto 2021 (v EUR)

                        EIB

                        Komisija

                        Komisija

                        Komisija

                        10. ERS

                        11. ERS

                        Povračilo za 8./9. ERS

                        11. ERS minus povračilo za 8./9. ERS

                        BELGIJA

                        3,92

                        3,53

                        3,24927

                        2 471 000,00

                        51 988 320,00

                        –8 741 600,00

                        43 246 720,00

                        BOLGARIJA

                        0,14

                        0,21853

                        98 000,00

                        3 496 480,00

                        0,00

                        3 496 480,00

                        ČEŠKA

                        0,51

                        0,79745

                        357 000,00

                        12 759 200,00

                        0,00

                        12 759 200,00

                        DANSKA

                        2,14

                        2,00

                        1,98045

                        1 400 000,00

                        31 687 200,00

                        –4 772 200,00

                        26 915 000,00

                        NEMČIJA

                        23,36

                        20,50

                        20,57980

                        14 350 000,00

                        329 276 800,00

                        –52 092 800,00

                        277 184 000,00

                        ESTONIJA

                        0,05

                        0,08635

                        35 000,00

                        1 381 600,00

                        0,00

                        1 381 600,00

                        IRSKA

                        0,62

                        0,91

                        0,94006

                        637 000,00

                        15 040 960,00

                        –1 382 600,00

                        13 658 360,00

                        GRČIJA

                        1,25

                        1,47

                        1,50735

                        1 029 000,00

                        24 117 600,00

                        –2 787 500,00

                        21 330 100,00

                        ŠPANIJA

                        5,84

                        7,85

                        7,93248

                        5 495 000,00

                        126 919 680,00

                        –13 023 200,00

                        113 896 480,00

                        FRANCIJA

                        24,30

                        19,55

                        17,81269

                        13 685 000,00

                        285 003 040,00

                        –54 189 000,00

                        230 814 040,00

                        HRVAŠKA

                        0,00

                        0,22518

                        0,00

                        3 602 880,00

                        0,00

                        3 602 880,00

                        ITALIJA

                        12,54

                        12,86

                        12,53009

                        9 002 000,00

                        200 481 440,00

                        –27 964 200,00

                        172 517 240,00

                        CIPER

                        0,09

                        0,11162

                        63 000,00

                        1 785 920,00

                        0,00

                        1 785 920,00

                        LATVIJA

                        0,07

                        0,11612

                        49 000,00

                        1 857 920,00

                        0,00

                        1 857 920,00

                        LITVA

                        0,12

                        0,18077

                        84 000,00

                        2 892 320,00

                        0,00

                        2 892 320,00

                        LUKSEMBURG

                        0,29

                        0,27

                        0,25509

                        189 000,00

                        4 081 440,00

                        –646 700,00

                        3 434 740,00

                        MADŽARSKA

                        0,55

                        0,61456

                        385 000,00

                        9 832 960,00

                        0,00

                        9 832 960,00

                        MALTA

                        0,03

                        0,03801

                        21 000,00

                        608 160,00

                        0,00

                        608 160,00

                        NIZOZEMSKA

                        5,22

                        4,85

                        4,77678

                        3 395 000,00

                        76 428 480,00

                        –11 640 600,00

                        64 787 880,00

                        AVSTRIJA

                        2,65

                        2,41

                        2,39757

                        1 687 000,00

                        38 361 120,00

                        –5 909 500,00

                        32 451 620,00

                        POLJSKA

                        1,30

                        2,00734

                        910 000,00

                        32 117 440,00

                        0,00

                        32 117 440,00

                        PORTUGALSKA

                        0,97

                        1,15

                        1,19679

                        805 000,00

                        19 148 640,00

                        –2 163 100,00

                        16 985 540,00

                        ROMUNIJA

                        0,37

                        0,71815

                        259 000,00

                        11 490 400,00

                        0,00

                        11 490 400,00

                        SLOVENIJA

                        0,18

                        0,22452

                        126 000,00

                        3 592 320,00

                        0,00

                        3 592 320,00

                        SLOVAŠKA

                        0,21

                        0,37616

                        147 000,00

                        6 018 560,00

                        0,00

                        6 018 560,00

                        FINSKA

                        1,48

                        1,47

                        1,50909

                        1 029 000,00

                        24 145 440,00

                        –3 300 400,00

                        20 845 040,00

                        ŠVEDSKA

                        2,73

                        2,74

                        2,93911

                        1 918 000,00

                        47 025 760,00

                        –6 087 900,00

                        40 937 860,00

                        ZDRUŽENO KRALJESTVO

                        12,69

                        14,82

                        14,67862

                        10 374 000,00

                        234 857 920,00

                        –28 298 700,00

                        206 559 220,00

                        EU-27 IN ZDRUŽENO KRALJESTVO SKUPAJ

                        100,00

                        100,00

                        100,00

                        70 000 000,00

                        1 600 000 000,00

                        –223 000 000,00

                        1 377 000 000,00


title: Sklep Sveta (EU) 2020/1709 z dne 13. novembra 2020 o imenovanju dveh članov Evropskega ekonomsko-socialnega odbora za obdobje od 21. septembra 2020 do 20. septembra 2025

text:
                  17.11.2020

                  SL

                  Uradni list Evropske unije

                  L 385/16

         SKLEP SVETA (EU) 2020/1709
         z dne 13. novembra 2020
         o imenovanju dveh članov Evropskega ekonomsko-socialnega odbora za obdobje od 21. septembra 2020 do 20. septembra 2025
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 300(2) in člena 302 Pogodbe,
         ob upoštevanju Sklepa Sveta (EU) 2019/853 z dne 21. maja 2019 o določitvi sestave Evropskega ekonomsko-socialnega odbora (1),
         ob upoštevanju predlogov Francoske republike in Slovaške republike,
         po posvetovanju z Evropsko komisijo,
         ob upoštevanju naslednjega:

                     (1)

                     Mandat članov Evropskega ekonomsko-socialnega odbora se je iztekel 20. septembra 2020.

                     (2)

                     Svet je 2. oktobra 2020 sprejel Sklep (EU) 2020/1392 o imenovanju članov Evropskega ekonomsko-socialnega odbora za obdobje od 21. septembra 2020 do 20. septembra 2025 ter razveljavitvi in nadomestitvi Sklepa Sveta o imenovanju članov Evropskega ekonomsko-socialnega odbora za obdobje od 21. septembra 2020 do 20. septembra 2025, sprejetega 18. septembra 2020 (2). Svet je 22. oktobra 2020 in 30. oktobra 2020 sprejel dva nadaljnja sklepa o imenovanju članov Evropskega ekonomsko-socialnega odbora za obdobje od 21. septembra 2020 do 20. septembra 2025 (3). Eno mesto v Evropskem ekonomsko-socialnem odboru za Francosko republiko in eno mesto za Slovaško republiko sta ostali prosti in ju je potrebno zapolniti z nadaljnjim sklepom o imenovanju, ki se bo uporabljal retroaktivno od 21. septembra 2020.

                     (3)

                     Slovaška republika je s pismom z dne 10. septembra 2020 predlagala Juraja SIPKA v imenovanje za člana Evropskega ekonomsko-socialnega odbora za obdobje od 21. septembra 2020 do 20. septembra 2025, da bi dopolnili seznam članov.

                     (4)

                     Francoska republika je s pismom z dne 18. septembra 2020 predlagala Bruna CHOIXA v imenovanje za člana Evropskega ekonomsko-socialnega odbora za obdobje od 21. septembra 2020 do 20. septembra 2025, da bi dopolnili seznam članov –

               SPREJEL NASLEDNJI SKLEP:

            Člen 1
            Za člana Evropskega ekonomsko-socialnega odbora se za obdobje od 21. septembra 2020 do 20. septembra 2025, navedeno po državah članicah, imenujeta:
            FRANCIJA
            Bruno CHOIX
            Union des Entreprises de Proximité (U2P)
            SLOVAŠKA
            Juraj SIPKO
            Director, Institute of Economic Research of the Slovak Academy of Science.

            Člen 2
            Ta sklep začne veljati na dan sprejetja.
            Uporablja se od 21. septembra 2020.

            V Bruslju, 13. novembra 2020

                  Za Svet

                  Predsednik

               M. ROTH

            (1)  UL L 139, 27.5.2019, str. 15.

            (2)  UL L 322, 5.10.2020, str. 1.

            (3)  Sklep Sveta (EU) 2020/1555 z dne 22. oktobra 2020 o imenovanju člana Evropskega ekonomsko-socialnega odbora za obdobje od 21. septembra 2020 do 20. septembra 2025 (UL L 355, 26.10.2020, str. 1) ter Sklep Sveta (EU) 2020/1636 z dne 30. oktobra 2020 o imenovanju člana Evropskega ekonomsko-socialnega odbora za obdobje od 21. septembra 2020 do 20. septembra 2025 (UL L 369, 5.11.2020, str. 1).


title: Sklep Sveta (SZVP) 2020/1726 z dne 14. septembra 2020 o podpisu in sklenitvi, v imenu Unije, Okvirnega sporazuma med Evropsko unijo in Združenimi narodi za zagotavljanje vzajemne podpore v okviru njunih misij in operacij na terenu

text:
                  19.11.2020

                  SL

                  Uradni list Evropske unije

                  L 389/1

         SKLEP SVETA (SZVP) 2020/1726
         z dne 14. septembra 2020
         o podpisu in sklenitvi, v imenu Unije, Okvirnega sporazuma med Evropsko unijo in Združenimi narodi za zagotavljanje vzajemne podpore v okviru njunih misij in operacij na terenu
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 37 Pogodbe v povezavi s členom 218(5) in členom 218(6) Pogodbe o delovanju Evropske unije,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 5. marca 2015 odobril začetek pogajanj za sklenitev okvirnega sporazuma o sodelovanju med Evropsko unijo in Združenimi narodi v okviru njihovih operacij za krizno upravljanje.

                     (2)

                     V pogajanjih je bil dosežen dogovor o Okvirnem sporazumu med Evropsko unijo in Združenimi narodi za zagotavljanje vzajemne podpore v okviru njunih misij in operacij na terenu (v nadaljnjem besedilu: Okvirni sporazum).

                     (3)

                     Okvirni sporazum bi bilo treba odobriti v imenu Unije –

               SPREJEL NASLEDNJI SKLEP:

            Člen 1
            Okvirni sporazum med Evropsko unijo in Združenimi narodi za zagotavljanje vzajemne podpore v okviru njunih misij in operacij na terenu se odobri v imenu Unije (1).

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Okvirnega sporazuma, ki je za Unijo zavezujoč.

            Člen 3
            Ta sklep začne veljati na dan sprejetja.

            V Bruslju, 14. septembra 2020

                  Za Svet

                  Predsednik

               M. ROTH

            (1)  Glej stran 2 tega Uradnega lista.


title: Sklep Odbora regij št. 18/2020 o dostopu javnosti do dokumentov

text:
                  20.11.2020

                  SL

                  Uradni list Evropske unije

                  L 391/3

         SKLEP ODBORA REGIJ št. 18/2020
         o dostopu javnosti do dokumentov
         PREDSEDSTVO ODBORA REGIJ JE –
         ob upoštevanju Pogodbe o delovanju Evropske unije, zlasti člena 15(3);
         ob upoštevanju Uredbe Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (1),
         ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (2),
         ob upoštevanju Poslovnika Odbora regij, zlasti člena 78,
         ob upoštevanju Sklepa predsedstva Odbora regij št. 64/2003 z dne 11. februarja 2003 o dostopu javnosti do dokumentov Odbora regij (3),
         ob upoštevanju Sklepa predsedstva Odbora regij št. 128/2003 z dne 17. junija 2003 o dostopu javnosti do dokumentov Odbora regij preko elektronskega registra dokumentov,
         ob upoštevanju naslednjega: Evropski parlament, Svet in Komisija so v skupni izjavi v zvezi z Uredbo (ES) št. 1049/2001 pozvali druge institucije, naj sprejmejo notranja pravila za dostop javnosti do dokumentov, ob upoštevanju načel in omejitev, določenih s to uredbo (4).
         ob upoštevanju naslednjega: Zaradi večje transparentnosti z vidika državljanov je treba seznam neposredno dostopnih dokumentov v skladu s členom 78(2) Poslovnika Odbora regij in določbami Odbora glede uresničevanja pravice državljanov do dostopa do dokumentov združiti v en sam sklep –
         SPREJELO NASLEDNJI SKLEP:
         POGLAVJE I

            SPLOŠNE DOLOČBE

            Člen 1
            Upravičenci, obseg in vrsta dostopa

               1.   Vsi državljani Unije in vse fizične in pravne osebe s prebivališčem ali statutarnim sedežem v eni od držav članic imajo pravico do dostopa do dokumentov Odbora regij (v nadaljnjem besedilu: Odbor) ob upoštevanju načel, pogojev in omejitev, določenih z Uredbo (ES) št. 1049/2001, ter posebnih določb tega sklepa.

               2.   Za namene tega sklepa izraz „dokumenti Odbora“ pomeni vse dokumente v smislu člena 3(a) Uredbe (ES) št. 1049/2001, ki jih je pripravil ali prejel eden od organov Odbora ali generalni sekretariat Odbora.

               3.   Odbor javnosti zagotovi dostop do svojih dokumentov preko registra, določenega v poglavju II, ali na zahtevo v skladu s postopkom, opisanim v poglavju III.

         POGLAVJE II

            REGISTER DOKUMENTOV ODBORA

            Člen 2

               1.   Odbor vzpostavi svoj register dokumentov v skladu s členoma 11 in 12 Uredbe (ES) št. 1049/2001.

               2.   Dokumenti Odbora s seznama, priloženega temu sklepu, in dokumenti, do katerih je bil dostop odobren v skladu s poglavjem III tega sklepa, so državljanom neposredno dostopni v elektronski obliki v registru.

               3.   Odbor se lahko odloči, da v register vključi tudi dokumente, ki niso navedeni v odstavku 2. V tem primeru na podlagi narave vsakega dokumenta odloči, da je dokument bodisi neposredno dostopen državljanom v elektronski obliki v registru bodisi da se v register zapišejo le referenčna številka dokumenta, tema ali kratek opis njegove vsebine ter datum njegovega prejema ali priprave in vpisa v register.

         POGLAVJE III

            POSTOPEK ZA DOSTOP NA ZAHTEVO

            Člen 3
            Dokumenti, ki so dostopni na zahtevo
            Dokumenti Odbora, ki niso navedeni na seznamu, priloženemu temu sklepu, so po možnosti državljanom dostopni na zahtevo, ob upoštevanju omejitev iz členov 4 in 9 Uredbe (ES) št. 1049/2001.

            Člen 4
            Začetna prošnja

               1.   Vložitev prošnje:

                           1.1

                           Pisna prošnja za dostop do dokumenta se pošlje generalnemu sekretariatu Odbora, v elektronski ali drugi obliki, v enem od jezikov, navedenih v členu 1 Uredbe št. 1/1958 o določitvi jezikov, ki se uporabljajo v Evropski gospodarski skupnosti (5).

                           1.2

                           Prošnja mora biti dovolj natančna in vsebovati informacije, ki instituciji omogočajo prepoznati zahtevani(-e) dokument(e), ter ime in kontaktne podatke prosilca.

                           1.3

                           Če prošnja ni dovolj natančna, Odbor prosi prosilca, naj jo razjasni, pri čemer mu pomaga; v tem primeru se rok za odgovor odloži, dokler Odbor ne prejme vseh teh informacij.

                           1.4

                           V primeru ponavljajočih se ali zaporednih prošenj, ki se nanašajo na zelo obsežne dokumente ali na veliko število dokumentov, se lahko Odbor neformalno posvetuje s prosilcem, da bi našla primerno rešitev.

                           1.5

                           Prosilec ni dolžan navesti razlogov za prošnjo.

               2.   Obdelava prošnje:

                           2.1

                           Prošnja za dostop do dokumenta, ki ga hrani Odbor, se še isti dan, ko je registrirana, pošlje službi, pristojni za obravnavo prošenj za dostop do dokumentov, ki mora potrditi prejem prošnje, sestaviti odgovor in dostaviti dokument v predpisanem roku.

                           2.2

                           Če se prošnja nanaša na dokument, ki ga je pripravil Odbor in za katerega velja ena od izjem iz člena 4 Uredbe (ES) št. 1049/2001, se služba, pristojna za register, obrne na avtorja dokumenta, ki v roku petih delovnih dni pripravi predlog za nadaljnjo obravnavo prošnje.

                           2.3

                           Če obstaja dvom glede razkritja dokumentov tretje strani, se Odbor s slednjo posvetuje in prosi, da mu v roku najmanj petih delovnih dni posreduje svoje stališče, da se preveri, ali velja ena od izjem iz člena 4 Uredbe (ES) št. 1049/2001.

                           2.4

                           Če Odbor prejme prošnjo, ki se nanaša na dokument druge institucije, ki ga slednja še ni objavila, to institucijo prosi, da mu v roku najmanj petih delovnih dni sporoči morebitne pridržke glede razkritja dokumenta.

                           2.5

                           Če tretja stran ali institucija, ki je dokument pripravila, ne odgovori v predpisanem roku, Odbor nadaljuje s postopkom.

               3.   Sklep:

                           3.1

                           Če se dostop do zahtevanega dokumenta odobri, Odbor prosilcu v 15 delovnih dneh od registriranja prošnje predloži zahtevani dokument. Za odgovore, s katerimi se dovoli dostop do zahtevanih dokumentov, je pristojen direktor direkcije A.

                           3.2

                           Če se dostop do zahtevanega dokumenta zavrne, Odbor prosilca v 15 delovnih dneh od registriranja njegove prošnje pisno obvesti o razlogih za popolno ali delno zavrnitev dostopa do dokumenta ter ga pouči o njegovi pravici do vložitve potrdilne prošnje. Če Odbor ne odgovori v predpisanem roku, ima prosilec pravico do vložitve potrdilne prošnje. Za odgovore, s katerimi se v celoti ali delno zavrne dostop do zahtevanih dokumentov, je pristojen generalni sekretar.

                           3.3

                           V izjemnih primerih, na primer ko se prošnja nanaša na zelo obsežen dokument ali veliko število dokumentov, se lahko rok, določen v odstavkih 3.1 in 3.2, podaljša za 15 delovnih dni pod pogojem, da Odbor prosilca o tem predhodno obvesti in navede podrobne razloge za to.

                           3.4

                           Direktor direkcije A in generalni sekretar lahko preneseta svoja pooblastila iz odstavkov 3.1 in 3.2.

            Člen 5
            Potrdilne prošnje

               1.   Vložitev prošnje:

                           1.1

                           Potrdilna prošnja se pošlje Odboru v 15 delovnih dneh od prejema popolne ali delne zavrnitve dostopa do zahtevanega dokumenta, v primeru, da prosilec na začetno prošnjo ni prejel odgovora, pa od poteka roka, določenega za odgovor.

                           1.2

                           Za sestavo potrdilne prošnje veljajo enake formalne zahteve kot za začetno prošnjo.

               2.   Obdelava prošnje:
               Določbe iz člena 4(2) tega sklepa se smiselno uporabljajo tudi za obravnavo potrdilnih prošenj, vendar pa Odbor ni obvezan potrditi prejema potrdilne prošnje.

               3.   Sklep:

                           3.1

                           Če se dostop do zahtevanega dokumenta odobri, Odbor prosilcu v 15 delovnih dneh od registriranja potrdilne prošnje predloži zahtevani dokument. Za odgovore, s katerimi se dovoli dostop do zahtevanih dokumentov, je pristojen predsednik Odbora.

                           3.2

                           Če se dostop do zahtevanega dokumenta zavrne, Odbor v 15 delovnih dneh od registriranja potrdilne prošnje prosilca pisno obvesti o razlogih za popolno ali delno zavrnitev in o pravnih sredstvih, ki so mu na voljo. Za odgovore, s katerimi se v celoti ali delno zavrne dostop do zahtevanih dokumentov, je pristojen predsednik Odbora.

                           3.3

                           V izjemnih primerih, na primer ko se potrdilna prošnja nanaša na zelo obsežen dokument ali veliko število dokumentov, se lahko rok, določen v odstavkih 3.1 in 3.2, podaljša za 15 delovnih dni pod pogojem, da Odbor prosilca o tem predhodno obvesti in navede podrobne razloge za to.

                           3.4

                           Predsednik lahko prenese pooblastila iz odstavkov 3.1 in 3.2.

            Člen 6
            Pravna sredstva
            Če Odbor v celoti ali delno zavrne dostop do dokumenta, ki je predmet potrdilne prošnje, ali ne odgovori v predpisanem roku, ima prosilec možnost, da proti Odboru sproži sodni postopek in/ali vloži pritožbo pri Evropskem varuhu človekovih pravic v skladu s pogoji, določenimi v členu 263 oziroma 228 Pogodbe o delovanju Evropske unije.

            Člen 7
            Izdaja dokumentov in stroški odgovora

               1.   Izdaja dokumentov

                           1.1

                           Dokumenti se zagotovijo v papirni ali elektronski obliki ob upoštevanju vseh želja prosilca.

                           1.2

                           Če je Odbor ali druga institucija že objavil zadevni dokument in je zlahka dostopen, lahko Odbor prosilcu olajša dostop do dokumenta s tem, da ga obvesti, kako priti do zahtevanega dokumenta.

               2.   Stroški odgovora
               Stroški izdelave in pošiljanja 20 ali več kopij formata A4 se lahko prosilcu zaračunajo. Zaračunani stroški ne smejo prekoračiti dejanskih stroškov postopka. Dokumenti v elektronski obliki so brezplačni.

         POGLAVJE IV

            KONČNE DOLOČBE

            Člen 8
            Izvedbeni ukrepi
            Generalni sekretar sprejme potrebne ukrepe za izvajanje teh določb.

            Člen 9
            Razveljavitev Sklepa št. 64/2003 in Sklepa št. 128/2003
            Ta sklep razveljavlja Sklep predsedstva Odbora regij št. 64/2003 z dne 11. februarja 2003 o dostopu javnosti do dokumentov Odbora regij in Sklep predsedstva Odbora regij št. 128/2003 z dne 17. junija 2003 o dostopu javnosti do dokumentov Odbora regij preko elektronskega registra dokumentov.

            Člen 10
            Začetek veljavnosti
            Ta sklep začne veljati dan po objavi v Uradnem listu Evropske unije.

            V Bruslju, 9. oktobra 2020

                  Za predsedstvo Odbora regij

               Apostolos TZITZIKOSTAS

                  Predsednik

            (1)  UL L 145, 31.5.2001, str. 43.

            (2)  UL L 295, 21.11.2018, str. 39.

            (3)  UL L 160, 28.6.2003, str. 96.

            (4)  UL L 173, 27.6.2001, str. 5.

            (5)  UL 017, 6.10.1958, str. 385.

            PRILOGA
            Seznam dokumentov Odbora regij, ki so neposredno dostopni javnosti
            1.   Dokumenti v zvezi s političnim delom

            Zahtevki in razlogi za pripravo mnenj na lastno pobudo
            Dodelitve zaprosil
            Osnutki mnenj komisij
            Osnutki predhodnih mnenj komisij
            Osnutki poročil komisij
            Osnutki predhodnih poročil komisij
            Osnutki resolucij komisij
            Informativna obvestila članom za seje komisij
            Amandmaji k osnutkom mnenj komisij
            Amandmaji k osnutkom predhodnih mnenj komisij
            Amandmaji k osnutkom poročil komisij
            Amandmaji k osnutkom predhodnih poročil komisij
            Amandmaji k osnutkom resolucij komisij
            Osnutki mnenj za plenarna zasedanja
            Osnutki predhodnih mnenj za plenarna zasedanja
            Osnutki poročil za plenarna zasedanja
            Osnutki predhodnih poročil za plenarna zasedanja
            Osnutki resolucij za plenarna zasedanja
            Obvestila/informativna gradiva za plenarna zasedanja
            Amandmaji k osnutkom mnenj za plenarna zasedanja
            Amandmaji k osnutkom predhodnih mnenj za plenarna zasedanja
            Amandmaji k osnutkom poročil za plenarna zasedanja
            Amandmaji k osnutkom predhodnih poročil za plenarna zasedanja
            Amandmaji k osnutkom resolucij za plenarna zasedanja
            Poročila o razpravah na plenarnih zasedanjih
            Mnenja Odbora regij
            Predhodna mnenja Odbora regij
            Poročila komisij o razlogih za vložitev tožbe zaradi kršitve načela subsidiarnosti ali neizvedbe obveznega posvetovanja z Odborom
            Poročila Odbora regij
            Predhodna poročila Odbora regij
            Resolucije Odbora regij
            Sklepi, da se mnenja ne pripravijo
            2.   Dokumenti v zvezi z organizacijo in delovanjem organov odločanja Odbora

            Osnutki poslovnika
            Amandmaji k osnutkom poslovnika
            Poslovnik
            Poročila o reviziji poslovnika
            Sklepi s plenarnih zasedanj o izvolitvi članov predsedstva
            Sklepi s plenarnih zasedanj o ustanovitvi komisij
            Sklepi predsedstva o ustanovitvi delovnih skupin, skupnih posvetovalnih odborov, medregionalnih skupin, projektnih skupin in drugih političnih teles
            Sklepi s plenarnih zasedanj o imenovanju predsednika
            Sklepi s plenarnih zasedanj o imenovanju prvega podpredsednika
            3.   Dokumenti v zvezi s politično strategijo OR

            Osnutki izjav
            Izjave
            Letna poročila o oceni
            Poročila o oceni ob koncu mandata
            Povzetki in poročila o učinku mnenj Odbora
            Letna poročila o dejavnostih in povzetki
            Politične prednostne naloge
            Politični programi ob začetku mandata
            Delovni programi komisij OR
            4.   Dokumenti v zvezi z delom organov Odbora

               Dokumenti za seje predsedstva

            Sestave
            Vabila
            Osnutki dnevnih redov
            Seznami prisotnih
            Obvestila predsedstvu
            Koledarji sej
            Zapisnik

               Konferenca predsednikov

            Dnevni redi

               Dokumenti za plenarno zasedanje

            Vabila
            Osnutki dnevnih redov
            Zapisnik
            Seznami prisotnih
            Izjave in govori gostov

               Dokumenti komisij Odbora (poleg dokumentov iz točke 1), skupnih posvetovalnih odborov, delovnih skupin, medregionalnih skupin, projektnih skupin in drugih političnih teles Odbora

            Politične prednostne naloge (vključene v akcijske načrte in delovne programe)
            Politični programi ob začetku mandata
            Poročila o dejavnostih in tematska poročila
            Priporočila
            Sestave
            Vabila
            Osnutki dnevnih redov
            Zapisnik
            Seznami prisotnih
            Predlogi dejavnosti zunaj sedeža
            Predstavitve v zvezi s tematskimi razpravami ali mnenji

               Ožje predsedstvo

            Izjave in govori predsednika
            Izjave in govori podpredsednikov

               Člani

            Imenovanja članov
            Odstopna pisma članov
            Konec mandata članov
            Izjave o finančnih interesih članov

               Stroški in nadomestila

            Pravila o povračilu potnih stroškov in plačilu pavšalnih nadomestil za potne stroške in sejnin članom

               Dokumenti političnih skupin

            Ustanovitev skupin
            Srečanja predsednikov komisij in predsednika Odbora
            Vabila
            Dnevni redi

               Seminarji in konference

            Vabila na seje, seminarje in konference
            Dokumenti o spremljanju
            5.   Dokumenti mrež in platform OR

               Evropsko združenje za teritorialno sodelovanje (EZTS)

            Register
            Nacionalni sklepi

               Mreža za spremljanje subsidiarnosti

            Delovni programi za subsidiarnost
            Letna poročila o subsidiarnosti
            Študije
            Dnevni redi konference o subsidiarnosti
            Brošure
            Poročila o posvetovanjih
            Prispevki partnerjev mreže za nadzor subsidiarnosti

               Platforma Evropa 2020

            Poročila o spremljanju
            Seznami članov

               Platforma o delitvi pristojnosti

            Študije o delitvi pristojnosti
            6.   Dokumenti v zvezi s komuniciranjem in raziskavami

               Strateški dokumenti

            Komunikacijske strategije Odbora
            Letni akcijski načrti na področju komuniciranja
            Letna poročila o komuniciranju (o dejavnostih iz predhodnega leta)

               Drugi dokumenti

            Sporočila za javnost
            Elektronski bilteni (na voljo naročnikom, ki se prijavijo na domači strani spletišča)

               Organizacija dogodkov (konferenc, okroglih miz, javnih predstavitev, delavnic itd.)

            Vabila na seje (konference, okrogle mize, javne predstavitve, delavnice itd.), odprte za javnost
            Obveščanje članov o dogodkih, ki jih organizira Odbor
            Programi dogodkov, ki jih organizira Odbor
            Povzetki/analize/ocene dogodkov, ki jih organizira Odbor

               Študije, ki jih izvaja Odbor

            Študije
            Raziskovalni programi predsedstva

               Navodila za člane

            Smernice za poročevalce
            Vodnik za člane
            7.   Dokumenti v zvezi z odnosi z drugimi

            Sporazumi o sodelovanju
            Korespondenca z evropskimi in mednarodnimi institucijami in organi
            Korespondenca z državami članicami
            Korespondenca z lokalnimi in regionalnimi oblastmi
            Korespondenca z mednarodnimi organizacijami
            Korespondenca z združenji
            Evropska združenja za teritorialno sodelovanje
            8.   Dokumenti v zvezi z upravo, načrtovanjem in poročanjem Odbora

               Zaposlovanje in pripravništva

            Razpisi prostih delovnih mest
            Izjave o varstvu osebnih podatkov, ki se nanašajo na zaposlovanje uradnikov, napotitev napotenih nacionalnih strokovnjakov in pripravništva
            Pravila, ki veljajo za nacionalne strokovnjake, napotene v Odbor
            Pravila v zvezi s pripravništvi v Odboru
            Pravila v zvezi s finančnim prispevkom za dejanske potne stroške standardnih pripravnikov Odbora na začetku in koncu njihovega pripravništva

               Javna naročila

            Splošni pogoji za naročila nizke vrednosti
            Izjave o varstvu osebnih podatkov v zvezi z javnim naročanjem
            Obvestila o javnih naročilih, objavljena v Uradnem listu
            Obvestila o oddaji javnih naročil, objavljena v Uradnem listu
            Predhodne objave prihodnjih naročil nizke in srednje vrednosti
            Seznami pogodb nizke in srednje vrednosti, ki jih je Odbor sklenil v predhodnem letu
            Seznami posebnih pogodb in naročilnic na podlagi okvirnih pogodb, ki jih je OR sklenil v predhodnem letu

               Pravila o prijavljanju nepravilnosti in izjave o zunanjih dejavnostih visokih uradnikov

            Izjave o varstvu osebnih podatkov v zvezi z varstvom podatkov med postopki prijave nepravilnosti
            Pravila o prijavljanju nepravilnosti
            Upravni dogovori med Odborom in OLAF
            Letna poročila o poklicnih dejavnostih nekdanjih visokih uradnikov


title: Sklep Evropske centralne banke (EU) 2020/1735 z dne 12. novembra 2020 o spremembi Sklepa (EU) 2016/2248 o razporeditvi denarnih prihodkov nacionalnih centralnih bank držav članic, katerih valuta je euro (ECB/2020/55)

text:
                  20.11.2020

                  SL

                  Uradni list Evropske unije

                  L 390/60

         SKLEP EVROPSKE CENTRALNE BANKE (EU) 2020/1735
         z dne 12. novembra 2020
         o spremembi Sklepa (EU) 2016/2248 o razporeditvi denarnih prihodkov nacionalnih centralnih bank držav članic, katerih valuta je euro (ECB/2020/55)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Statuta Evropskega sistema centralnih bank in Evropske centralne banke ter zlasti člena 32 Statuta,
         ob upoštevanju naslednjega:

                     (1)

                     S Sklepom Evropske centralne banke (EU) 2020/440 (ECB/2020/17) (1) se vzpostavlja začasni izredni program nakupa vrednostnih papirjev ob pandemiji za namene denarne politike.

                     (2)

                     Kot velja za take instrumente, kupljene v okviru programa nakupa vrednostnih papirjev javnega sektorja na sekundarnih trgih, ki ga je vzpostavila Evropska centralna banka (ECB) v skladu s Sklepom Evropske centralne banke (EU) 2020/188 (ECB/2020/9) (2), bi se moralo šteti, da dolžniški instrumenti, ki jih izdajo centralna, regionalna in lokalna država in priznane agencije, ter nadomestni dolžniški instrumenti, ki jih izdajo javne nefinančne družbe in so kupljeni v okviru izrednega programa nakupa vrednostnih papirjev ob pandemiji, vzpostavljenega v skladu s Sklepom (EU) 2020/440 (ECB/2020/17), ustvarjajo prihodek po referenčni obrestni meri, opredeljeni v Sklepu Evropske centralne banke (EU) 2016/2248 (ECB/2016/36) (3).

                     (3)

                     Da se zagotovi skladnost znotraj sistema denarnih prihodkov, se je vzpostavilo novo sredstvo za posebno označitev.

                     (4)

                     Svet ECB je 24. junija 2020 odločil, da bi bilo treba v okviru ukrepov ECB v odziv na krizo, ki jo je povzročila pandemija koronavirusne bolezni 2019 (COVID-19), vzpostaviti rešitev, po kateri bodo centralne banke Eurosistema zagotavljale likvidnost v eurih centralnim bankam zunaj Eurosistema. Prihodki od operacij za zagotavljanje likvidnosti v eurih centralnim bankam zunaj Eurosistema bi se morali v okviru sistema denarnih prihodkov razdeliti med nacionalne centralne banke držav članic, katerih valuta je euro, ustrezna stanja pa bi bilo treba vključiti v opredelitev sredstev za posebno označitev, določeno v Sklepu (EU) 2016/2248 (ECB/2016/36).

                     (5)

                     Zato je treba Sklep (EU) 2016/2248 (ECB/2016/36) ustrezno spremeniti –

               SPREJEL NASLEDNJI SKLEP:

            Člen 1
            Sprememba
            Sklep (EU) 2016/2248 (ECB/2016/36)se spremeni:

                        1.

                        člen 3(1)(b)(iii) se nadomesti z naslednjim:

                                    „(iii)

                                    dolžniški instrumenti, ki jih izdajo centralna, regionalna in lokalna država in priznane agencije, ter nadomestni dolžniški instrumenti, ki jih izdajo javne nefinančne družbe, ki so v imetju za namene denarne politike v skladu s Sklepom Evropske centralne banke (EU) 2020/188 (ECB/2020/9) (*1) ali Sklepom Evropske centralne banke (EU) 2020/440 (ECB/2020/17) (*2).

                           (*1)  Sklep Evropske centralne banke (EU) 2020/188 z dne 3. februarja 2020 o programu nakupa vrednostnih papirjev javnega sektorja na sekundarnih trgih (ECB/2020/9) (UL L 39, 12.2.2020, str. 12)."

                           (*2)  Sklep Evropske centralne banke (EU) 2020/440 z dne 24. marca 2020 o začasnem izrednem programu nakupa vrednostnih papirjev ob pandemiji (ECB/2020/17) (UL L 91, 25.3.2020, str. 1).“;"

                        2.

                        Priloga II se spremeni v skladu s Prilogo k temu sklepu.

            Člen 2
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.
            Uporablja se od 31. decembra 2020.

            V Frankfurtu na Majni, 12. novembra 2020

                  Predsednica ECB

               Christine LAGARDE

            (1)  Sklep Evropske centralne banke (EU) 2020/440 z dne 24. marca 2020 o začasnem izrednem programu nakupa vrednostnih papirjev ob pandemiji (ECB/2020/17) (UL L 91, 25.3.2020, str. 1).

            (2)  Sklep Evropske centralne banke (EU) 2020/188 z dne 3. februarja 2020 o programu nakupa vrednostnih papirjev javnega sektorja na sekundarnih trgih (ECB/2020/9) (UL L 39, 12.2.2020, str. 12).

            (3)  Sklep Evropske centralne banke (EU) 2016/2248 z dne 3. novembra 2016 o razporeditvi denarnih prihodkov nacionalnih centralnih bank držav članic, katerih valuta je euro (ECB/2016/36) (UL L 347, 20.12.2016, str. 26).

            PRILOGA
            Priloga II k Sklepu (EU) 2016/2248 (ECB/2016/36) se spremeni:

                        1.

                        v oddelku A se vstavi naslednji odstavek 9a:

                                    „9a.

                                    Stanja, povezana z obračunanimi kuponskimi obrestmi na oslabljene vrednostne papirje v imetju za namene denarne politike (z izjemo obračunanih obresti na katere koli oslabljene vrednostne papirje iz točke (b) člena 3(1) tega sklepa) (del postavke sredstev 11.5 v HBS).“;

                        2.

                        v oddelku A se doda naslednji odstavek 11:

                                    „11.

                                    Terjatve do centralnih bank zunaj Eurosistema iz naslova operacij za zagotavljanje likvidnosti (del postavke sredstev 4.1 v HBS ali del zabilančnih sredstev).“


title: Sklep Evropske centralne banke (EU) 2020/1736 z dne 12. novembra 2020 o spremembi Sklepa (EU) 2015/298 o vmesni razdelitvi prihodka Evropske centralne banke (ECB/2020/56)

text:
                  20.11.2020

                  SL

                  Uradni list Evropske unije

                  L 390/63

         SKLEP EVROPSKE CENTRALNE BANKE (EU) 2020/1736
         z dne 12. novembra 2020
         o spremembi Sklepa (EU) 2015/298 o vmesni razdelitvi prihodka Evropske centralne banke (ECB/2020/56)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Statuta Evropskega sistema centralnih bank in Evropske centralne banke ter zlasti člena 33 Statuta,
         ob upoštevanju naslednjega:

                     (1)

                     S Sklepom Evropske centralne banke (EU) 2020/440 (ECB/2020/17) (1) se vzpostavlja začasni izredni program nakupa vrednostnih papirjev ob pandemiji za namene denarne politike. V Sklep Evropske centralne banke (EU) 2015/298 (ECB/2014/57) (2) je treba vnesti določbo za vmesno razdelitev prihodka Evropske centralne banke iz začasnega izrednega programa nakupa vrednostnih papirjev ob pandemiji.

                     (2)

                     Zato je treba Sklep (EU) 2015/298 (ECB/2014/57) ustrezno spremeniti –

               SPREJEL NASLEDNJI SKLEP:

            Člen 1
            Sprememba
            Točka (d) člena 1 Sklepa (EU) 2015/298 (ECB/2014/57) se nadomesti z naslednjim:

                        „(d)

                        ‚prihodek ECB iz naslova vrednostnih papirjev‘ pomeni neto prihodek iz naslova nakupov vrednostnih papirjev s strani ECB: (i) po programu v zvezi s trgi vrednostnih papirjev v skladu s Sklepom ECB/2010/5 Evropske centralne banke (*1); (ii) po tretjem programu nakupa kritih obveznic v skladu s Sklepom Evropske centralne banke (EU) 2020/187 (ECB/2020/8) (*2); (iii) po programu nakupa listinjenih vrednostnih papirjev v skladu s Sklepom ECB/2014/45; (iv) po programu nakupa vrednostnih papirjev javnega sektorja na sekundarnih trgih v skladu s Sklepom Evropske centralne banke (EU) 2020/188 (ECB/2020/9) (*3) in (v) po izrednem programu nakupa vrednostnih papirjev ob pandemiji v skladu s Sklepom Evropske centralne banke (EU) 2020/440 (ECB/2020/17) (*4).

                  -----

            Člen 2
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.
            Uporablja se od 31. decembra 2020.

            V Frankfurtu na Majni, 12. novembra 2020

                  Predsednica ECB

               Christine LAGARDE

            (1)  Sklep Evropske centralne banke (EU) 2020/440 z dne 24. marca 2020 o začasnem izrednem programu nakupa vrednostnih papirjev ob pandemiji (ECB/2020/17) (UL L 91, 25.3.2020, str. 1).

            (2)  Sklep Evropske centralne banke (EU) 2015/298 z dne 15. decembra 2014 o vmesni razdelitvi prihodka Evropske centralne banke (ECB/2014/57) (UL L 53, 25.2.2015, str. 24).


Odločba Komisije z dne 21/09/2020 o razglasitvi združljivosti koncentracije s skupnim trgom (Zadeva št. COMP/M.9883 - INEOS / BP CHEMICALS BUSINESS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 16/11/2020 o razglasitvi združljivosti koncentracije s skupnim trgom (Zadeva št. COMP/M.9882 - SAZKA GROUP / ÖBAG / CASINOS AUSTRIA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 19/11/2020 o razglasitvi združljivosti koncentracije s skupnim trgom (Zadeva št. COMP/M.9991 - MASSMUTUAL / MVC CAPITAL) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 17/11/2020 o razglasitvi združljivosti koncentracije s skupnim trgom (Zadeva št. COMP/M.10000 - PREZERO INTERNATIONAL / SUEZ NORDIC) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/10/2020 o razglasitvi združljivosti koncentracije s skupnim trgom (Zadeva št. COMP/M.9967 - KOHLBERG / MUBADALA / PARTNERS GROUP / PIONEER UK MIDCO 1) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)